## Kolektivni ugovor za javne službenika i namještenike Hrvatskog centra za razminiranje

### NN 57/2006 (24.5.2006.), Kolektivni ugovor za javne službenika i namještenike Hrvatskog centra za razminiranje

# KOLEKTIVNI UGOVORI

**1374**

VLADA REPUBLIKE HRVATSKE (u daljnjem tekstu: Vlada), kao poslodavac i
HUS – SINDIKAT ZAPOSLENIH NA POSLOVIMA RAZMINIRANJA i SHR – SINDIKAT
HUMANITARNOG RAZMINIRANJA, Zagreb (u daljnjem tekstu Sindikat)
zaključili su 8. ožujka 2006. godine

## KOLEKTIVNI UGOVOR

### ZA JAVNE SLUŽBENIKE I NAMJEŠTENIKE HRVATSKOG CENTRA ZA RAZMINIRANJE

1. TEMELJNE ODREDBE

Članak 1.

Ovaj Kolektivni ugovor zaključuju Vlada Republike Hrvatske, HUS – Sindikat
zaposlenih na poslovima razminiranja i SHR – Sindikat humanitarnog razminiranja.
Ovim se kolektivnim ugovorom na razini Republike Hrvatske utvrđuju međusobna
prava i obveze potpisnika ovoga ugovora.
Ovim ugovorom utvrđuju se prava i obveze iz rada i po osnovi rada javnih
službenika i namještenika zaposlenih u Hrvatskom centru za razminiranje (u
daljnjem tekstu: HCR).

Članak 2.

Odredbe ovoga ugovora primjenjuju se neposredno, osim ako pojedina pitanja za
službenike i namještenike nisu povoljnije uređena drugim propisom ili općim
aktom.

Članak 3.

Ako zbog promjena okolnosti koje nisu postojale niti bile poznate u trenutku
sklapanja ovoga Ugovora, jedna od strana ne bi mogla neke od odredbi ugovora
izvršavati, ili bi joj to bilo izuzetno otežano, obvezuje se da će drugoj strani
predložiti izmjenu Ugovora.

2. RADNO VRIJEME, ODMORI I DOPUSTI

Članak 4.

Puno radno vrijeme službenika i namještenika je 40 sati tjedno.
Tjedno radno vrijeme raspoređuje se na 5 radnih dana, od ponedjeljka do petka.
Ravnatelj HCR-a može prema potrebama obavljanja posla odrediti terensko radno
vrijeme.
Rad na terenu, u pravilu, može se obavljati najviše 14 dana za redom.

Članak 5.

Službenik i namještenik koji radi puno radno vrijeme ima svakoga radnog dana
pravo na odmor (stanku) od 30 minuta, a koristi ga u skladu s rasporedom koji
utvrdi ravnatelj HCR-a ili osoba koju on ovlasti.
Službenik i namještenik koji radi u turnusima od 12 sati ima pravo na odmor u
trajanju od 60 minuta.
Vrijeme odmora iz stavaka 1. i 2. ovoga članka ubraja se u radno vrijeme i ne
može se odrediti u prva tri sata nakon početka radnog vremena niti u zadnja dva
sata prije završetka radnog vremena.
Za službenike ili namještenike koji obavljaju poslove razminiranja ili su
neposredno vezani za obavljanje tih poslova iznimno se stanka može odrediti 2
sata nakon početka radova.

Članak 6.

Između dva uzastopna radna dana službenik i namještenik ima pravo na odmor od
najmanje 12 sati neprekidno.

Članak 7.

Službenik i namještenik ima pravo na tjedni odmor u trajanju od 48 sati
neprekidno.
Dani tjednog odmora su subota i nedjelja.
Ako je prijeko potrebno da službenik ili namještenik radi na dan (dane) tjednog
odmora, osigurava mu se korištenje tjednog odmora tijekom sljedećeg tjedna.
Ako službenik ili namještenik radi potrebe posla ne može koristiti tjedni odmor
na način iz stavka 3. ovoga članka, može ga koristiti naknadno prema odluci
neposredno nadređenog službenika ili namještenika.

Članak 8.

Službenik i namještenik ima za svaku kalendarsku godinu pravo na plaćeni
godišnji odmor u trajanju od najmanje 18 radnih dana.

Članak 9.

Za vrijeme korištenja godišnjeg odmora službeniku i namješteniku se isplaćuje
naknada plaće u visini kao da je radio u redovnom radnom vremenu.
Službeniku i namješteniku čija je narav službe (posla) takva da mora raditi
prekovremeno ili noću ili nedjeljom ili blagdanom odnosno zakonom predviđenim
neradnim danom, pripada pravo na naknadu plaće za godišnji odmor u visini
prosječne mjesečne plaće isplaćene mu u prethodna 3 mjeseca.

Članak 10.

Ništavan je sporazum o odricanju od prava na godišnji odmor ili o isplati
naknade umjesto korištenja godišnjeg odmora.

Članak 11.

Pri utvrđivanju trajanja godišnjeg odmora ne uračunavaju se subote, nedjelje,
neradni dani i blagdani.
Razdoblje privremene nesposobnosti za rad, koje je utvrdio ovlašteni liječnik,
ne uračunava se u trajanje godišnjeg odmora.

Članak 12.

Službenik i namještenik koji se prvi put zaposlio ili ima prekid službe odnosno
rada između dva radna odnosa duži od 8 dana, stječe pravo na godišnji odmor
nakon šest mjeseci neprekidnoga rada.
Prekid rada zbog privremene nesposobnosti za rad, vojne vježbe ili drugog
zakonom određenog opravdanog razloga ne ubraja se u rok iz stavka 1. ovoga
članka.

Članak 13.

Službenik i namještenik ima pravo na jednu dvanaestinu godišnjeg odmora za svaki
navršeni mjesec dana rada:
– ako u kalendarskoj godini u kojoj je zasnovao radni odnos, nije stekao pravo
na godišnji odmor, jer nije proteklo 6 mjeseci neprekidnog rada,
– ako mu radni odnos prestaje prije nego navrši šest mjeseci neprekidnog rada,
– ako mu radni odnos prestaje prije prvog srpnja.
Iznimno od stavka 1. ovoga članka, službenik i namještenik koji odlazi u
mirovinu prije prvog srpnja ima pravo na puni godišnji odmor.

Članak 14.

Godišnji odmor od 18 radnih dana uvećava se prema pojedinačno određenim
mjerilima:
**1. s obzirom na uvjete rada:**–rad na poslovima pirotehničara                        3 dana
–rad na poslovima rukovatelja specijalnih
  strojeva za razminiranje,
pirotehničkog
  nadzornika                                                      2 dana
–rad na poslovima s otežanim ili posebnim
  uvjetima rada, rad u smjenama ili
redovni rad
  subotom, nedjeljom, blagdanima i neradnim
   danima određenim zakonom                            1
dan
**2. s obzirom na složenost poslova:**–za rad na poslovima za koje se traži visoka
  stručna sprema                                                4 dana
–za rad na poslovima za koje se traži viša
  stručna sprema                                                3 dana
–za rad na poslovima za koje se traži srednja
  stručna sprema ili KV                                      2 dana
–za rad na poslovima za koje se traži niža
  stručna sprema                                               1 dan
**3. s obzirom na dužinu radnog staža:**–od 5 do 15 godina radnog staža                     2 dana
–od 15 do 25 godina radnog staža                   3 dana
–od 25 do 35 godina radnog staža                   4 dana
–od 35 i više godina radnog staža                    5 dana
**4. s obzirom na posebne socijalne uvjete:**– roditelju, posvojitelju ili skrbniku za svako
   malodobno dijete                                          1 dan
– roditelju, posvojitelju ili skrbniku
   hendikepiranog djeteta, bez obzira na

   ostalu djecu                                                  2 dana
– invalidu                                                         3 dana
Ukupno trajanje godišnjeg odmora određuje se na način da se 18 radnih dana
uvećava za zbroj svih dodatnih dana utvrđenih točkama 1. do 4. stavka 1. ovoga
članka.

Članak 15.

Slijepi službenik i namještenik, donator organa kao i službenik i namještenik
koji radi na poslovima na kojima je nužna ovlast pirotehničara ima pravo na
najmanje 30 dana godišnjeg odmora.

Članak 16.

Vrijeme korištenja godišnjeg odmora utvrđuje se planom korištenja godišnjeg
odmora.
Plan korištenja godišnjeg odmora donosi ravnatelj HCR-a ili osoba koju on
ovlasti, a nakon prethodno pribavljenog mišljenja rukovoditelja unutarnjih
ustrojstvenih jedinica vodeći računa i o pisanoj želji svakoga pojedinog
službenika i namještenika.
Plan korištenja godišnjeg odmora iz stavka 2. ovoga članka donosi se na početku
kalendarske godine, a najkasnije do kraja ožujka.

Članak 17.

Plan korištenja godišnjeg odmora sadrži:
– ime i prezime službenika odnosno namještenika,
– službeničko ili radno mjesto,
– ukupno trajanje godišnjeg odmora,
– vrijeme korištenja godišnjeg odmora.

Članak 18.

Na osnovi plana korištenja godišnjeg odmora ravnatelj HCR-a ili osoba koju on
ovlasti donosi za svakog službenika i namještenika posebnu odluku kojom mu
utvrđuje trajanje godišnjeg odmora prema mjerilima iz članka 14. ovoga ugovora,
ukupno trajanje godišnjeg odmora te vrijeme korištenja godišnjeg odmora.
Odluka iz stavka 1. ovoga članka donosi se najkasnije 15 dana prije početka
korištenja godišnjeg odmora.

Članak 19.

Protiv odluke o korištenju godišnjeg odmora službenik i namještenik može osobno
ili preko sindikalnog povjerenika uložiti prigovor ravnatelju HCR-a.

Članak 20.

Službenik i namještenik može koristiti godišnji odmor u neprekidnom trajanju ili
u dva dijela.
Ako službenik ili namještenik koristi godišnji odmor u dva dijela, prvi dio mora
biti u trajanju od najmanje 2 tjedna neprekidno i mora se koristiti tijekom
kalendarske godine za koju ostvaruje pravo na godišnji odmor.
Drugi dio godišnjeg odmora službenik i namještenik mora iskoristiti najkasnije
do 30. lipnja iduće godine.

Članak 21.

Godišnji odmor odnosno prvi dio godišnjeg odmora, koji je prekinut ili nije
korišten u kalendarskoj godini u kojoj je stečen zbog bolesti ili porodnog
dopusta odnosno zbog vojne vježbe ili drugog opravdanog razloga, službenik i
namještenik ima pravo iskoristiti do 30. lipnja iduće godine, pod uvjetom da je
radio najmanje šest mjeseci u godini koja prethodi godini u kojoj se vratio na
rad.
Vrijeme korištenja godišnjeg odmora iz stavka 1. ovoga članka određuje ravnatelj
HCR-a ili osoba koju on za to ovlasti.

Članak 22.

Službenik i namještenik u slučaju prestanka radnog odnosa odnosno rada zbog
prelaska na rad k drugom poslodavcu ima pravo iskoristiti godišnji odmor na koji
je stekao pravo u HCR-u.

Članak 23.

Službenik i namještenik ima pravo koristiti dva puta po jedan dan godišnjeg
odmora prema svom zahtjevu i u vrijeme koje sam odredi, ali je o tome dužan
obavijestiti neposredno nadređenog službenika ili namještenika najmanje jedan
dan prije.

Članak 24.

Službeniku i namješteniku može se odgoditi odnosno prekinuti korištenje
godišnjeg odmora radi izvršenja važnih i neodgodivih službenih poslova.
Odluku o odgodi odnosno prekidu korištenja godišnjeg odmora iz stavka 1. ovoga
članka donosi ravnatelj HCR-a ili osoba koju on za to ovlasti.
Službeniku i namješteniku kojem je odgođeno ili prekinuto korištenje godišnjeg
odmora, mora se omogućiti naknadno korištenje odnosno nastavljanje korištenja
godišnjeg odmora.

Članak 25.

Službenik i namještenik ima pravo na naknadu stvarnih troškova prouzročenih
odgodom odnosno prekidom korištenja godišnjeg odmora.
Troškovima iz stavka 1. ovoga članka smatraju se putni i drugi troškovi.
Putnim troškovima iz st. 2. smatraju se stvarni troškovi prijevoza koji je
službenik ili namještenik koristio u polasku i povratku iz mjesta zaposlenja do
mjesta u kojem je koristio godišnji odmor u trenutku prekida, kao i dnevnice u
povratku do mjesta zaposlenja prema propisima o naknadi troškova za službena
putovanja.
Drugim troškovima smatraju se ostali izdaci koji su nastali za službenika ili
namještenika zbog odgode odnosno prekida godišnjeg odmora, što dokazuje
odgovarajućom dokumentacijom.

Članak 26.

Službenik i namještenik ima pravo na dopust uz naknadu plaće (plaćeni dopust) u
jednoj kalendarskoj godini u sljedećim slučajevima:
–zaključenje braka                             5 radnih dana
–rođenje djeteta                                 5 radnih dana
–smrti supružnika, djeteta,
   posvojitelja, posvojenika,
   roditelja i unuka                              5
radnih dana
–smrti ostalih članova obitelji              2 radna dana
–selidbe u istom mjestu stanovanja     1 radni dan
–selidbe u drugo mjesto stanovanja     3 radna dana
–kao dobrovoljni davatelj krvi             2 radna dana
–teške bolesti djeteta ili roditelja
  izvan mjesta stanovanja                     3 radna dana
–polaganja državnog stručnog ispita
  ili stručnog ispita za namještenika
   prvi put                                             7 radnih dana
–nastupanja u kulturnim i športskim
  priredbama                                        1 radni dan
–sudjelovanja na sindikalnim susretima,
   seminarima, obrazovanju za sindikalne

   aktivnosti i dr.                                     2 radna dana
–elementarne nepogode                         5 radnih dana
Službenik i namještenik ima pravo na plaćeni dopust za svaki smrtni slučaj
naveden u stavku 1. ovoga članka, neovisno o broju dana koje je tijekom iste
godine iskoristio po drugim osnovama.
U slučaju dobrovoljnog davanja krvi, kao prvi dan plaćenog dopusta uračunava se
dan kad je službenik odnosno namještenik dao krv.

Članak 27.

Za vrijeme stručnog ili općeg školovanja, osposobljavanja ili usavršavanja,
službeniku i namješteniku može se odobriti godišnje do 7 radnih dana plaćenog
dopusta za pripremanje i polaganje ispita.

Članak 28.

Službenik i namještenik može koristiti plaćeni dopust isključivo u vrijeme
nastupa okolnosti na osnovi kojih ima pravo na plaćeni dopust.
Ako okolnost iz članka 26. ovoga ugovora nastupi u vrijeme korištenja godišnjeg
odmora ili u vrijeme odsutnosti s rada zbog privremene nesposobnosti za rad
(bolovanje), službenik i namještenik ne može ostvariti pravo na plaćeni dopust
za dane kada je koristio godišnji odmor ili je bio na bolovanju.

Članak 29.

U pogledu stjecanja prava iz radnog odnosa ili u svezi s radnim odnosom,
razdoblja plaćenog dopusta smatraju se vremenom provedenim na radu.

Članak 30.

Službeniku i namješteniku može se odobriti dopust bez naknade plaće (neplaćeni
dopust) do 30 dana u tijeku kalendarske godine pod uvjetom da je takav dopust
opravdan i da neće izazvati teškoće u obavljanju poslova HCR-a, a osobito: radi
gradnje, popravka ili adaptacije kuće ili stana, njege člana uže obitelji,
liječenja na vlastiti trošak, sudjelovanja u kulturno-umjetničkim i športskim
priredbama, vlastitog školovanja, doškolovanja, osposobljavanja, usavršavanja
ili specijalizacije i to:
–za pripremanje i polaganje ispita u
  srednjoj školi najmanje                             5 dana
–za pripremanje i polaganje ispita u
  višoj školi ili na fakultetu najmanje           10
dana
–za sudjelovanje na stručnim seminarima
  i savjetovanjima najmanje                         5 dana
–za pripremanje i polaganje ispita radi
  stjecanja posebnih znanja i vještina

  (učenje stranih jezika, informatičko
   obrazovanje i dr.) najmanje                      2 dana.
Kad to okolnosti zahtijevaju može se službeniku i namješteniku neplaćeni dopust
iz stavka 1. ovoga članka odobriti u trajanju duljem od 30 dana.

Članak 31.

Za vrijeme neplaćenog dopusta službeniku i namješteniku miruju prava i obveze
radnog odnosa.

3. ZDRAVLJE I SIGURNOST NA RADU

Članak 32.

HCR je dužan osigurati nužne uvjete za zdravlje i sigurnost službenika i
namještenika na radu.
HCR će poduzeti sve mjere nužne za zaštitu života te sigurnost i zdravlje
službenika i namještenika uključujući njihovo osposobljavanje za siguran rad,
sprečavanje opasnosti na radu te pružanje informacije o poduzetim mjerama
zaštite na radu.
HCR je dužan osigurati dodatne uvjete sigurnosti za rad invalida u skladu s
posebnim propisima.

Članak 33.

Dužnost je svakog službenika i namještenika brinuti se o vlastitoj sigurnosti i
zdravlju, kao i sigurnosti i zdravlju drugih službenika i namještenika, te osoba
na koje utječu njegovi postupci tijekom rada u skladu s osposobljenošću i
uputama koje mu je osigurao HCR.
Službenik i namještenik koji u slučaju ozbiljne, prijeteće i neizbježne
opasnosti napusti svoje radno mjesto ili opasno područje, ne smije biti stavljen
u nepovoljniji položaj zbog takvoga svog postupka u odnosu na druge službenike i
namještenike i mora uživati zaštitu od bilo kakvih neposrednih posljedica, osim
ako je po posebnim propisima ili pravilima struke bio dužan izložiti se
opasnosti radi spašavanja života i zdravlja ljudi i imovine.

4. PLAĆE I DODACI NA PLAĆE

Članak 34.

Plaću službenika i namještenika čini osnovna plaća i dodaci na osnovnu plaću.
Osnovna plaća je umnožak koeficijenta složenosti poslova radnoga mjesta na koje
je raspoređen službenik ili namještenik i osnovice za izračun plaće, uvećan za
0,5 % za svaku navršenu godinu radnoga staža.
Dodaci na osnovnu plaću su dodaci za uspješnost na radu, dodaci za poslove s
posebnim uvjetima rada i druga uvećanja plaće.

Članak 35.

Radna mjesta, odnosno poslovi s posebnim uvjetima rada i dodaci za te poslove
su:
–voditelj odsjeka (pirotehničar voditelj izviđanja)                 200 %
–pirotehničar izviđač, pirotehničar analitičar,
  pirotehničar nadglednik                                                     180 %
–rukovatelj specijalnih strojeva i uređaja                                90 %
–načelnik Odjela za nadzor i kontrolu kvalitete i načelnik
  Odjela za izvid i
operativno planiranje                                  60 %
–pirotehnički nadzornik koordinator, pirotehnički nadzornik
  voditelj odsjeka i
interni nadzornik                                       55%
–pirotehnički nadzornik                                                         50%
–predstojnik, načelnik                                                           35%
–voditelj odsjeka, savjetnik, prevoditelj, suradnik za
  projektiranje                                                                       30%
–ravnatelj, zamjenik ravnatelja, pomoćnik ravnatelja               25%
–vozač, vozač disponent                                                        20%.
Zaposlenici koji su odlukom ravnatelja imenovani za voditelja radilišta prilikom
provođenja projektnog izvida ili za voditelja skupine (tima) koja provodi opći
izvid ostvaruju i pravo na dodatka od 80 kn (bruto) po danu kada obavljaju te
poslove.
Zaposlenici koji su odlukom ravnatelja imenovani za voditelja skupine u
projektnom izvidu ostvaruju i pravo na dodatak od 40 kn (bruto) po danu kada
obavljaju te poslove.

Članak 36.

Službenik ili namještenik čiji je rad organiziran u timu ili skupini, a koji uz
svoje redovne radne obveze i na udaljenosti većoj od 30 km u jednom smjeru vrši
prijevoz jednog ili više službenika ili namještenika radi obavljanja radnih
zadaća ostvaruje pravo na dodatak od 30,00 kn neto po danu.

Članak 37.

Osnovicu za izračun plaće čini osnovica koju Vlada utvrdi kao osnovicu za
izračun plaća javnih službi.

Članak 38.

Plaća se isplaćuje unatrag jedanput mjesečno za protekli mjesec.
Od jedne do druge isplate plaće ne smije proći više od 30 dana.

Članak 39.

Poslodavac je dužan na zahtjev službenika ili namještenika izvršiti uplatu
obustava iz plaće (kredit, uzdržavanje i sl.).

Članak 40.

Osnovna plaća službenika i namještenika uvećat će se:
–za rad noću                       40%
–za prekovremeni rad         50%
–za rad subotom                 25%
–za rad nedjeljom                35%.
Dodaci iz stavka 1. ovog članka međusobno se ne isključuju.
Dodatke iz stavka 1. alineje 3. i 4. ovog članka ne ostvaruju službenici i
namještenici koji rade u režimu preraspodjele radnog vremena.
Ako službenik ili namještenik radi na blagdane, neradne dane utvrđene zakonom i
na Uskrs ima pravo na plaću uvećanu za 150%.
Umjesto uvećanja osnovne plaće po osnovi prekovremenog rada, službenik ili
namještenik može koristiti jedan ili više slobodnih radnih dana prema ostvarenim
satima prekovremenog rada u omjeru 1:1,5 (1 sat prekovremenog rada = 1 sat i 30
min. redovnog sata rada).

Članak 41.

Ugovorne strane su suglasne da se za prekovremeni rad, odnosno izuzetno uspješan
rad na projektima koji se ne financiraju iz proračuna službenicima i
namještenicima HCR-a može isplatiti dodatak na plaću temeljem odluke ravnatelja
HCR-a, odnosno za ravnatelja temeljem odluke Savjeta HCR-a.
Dodatak iz prethodnog stavka isključuje uvećanje plaće s osnove prekovremenog
rada.

Članak 42.

Ako službenik ili namještenik radi na poslovima čija priroda rada ne dozvoljava
prekid rada, pa iz tih razloga ne može koristiti dnevni odmor, ima pravo tražiti
da mu se vrijeme dnevnog odmora preraspodijeli i da ga koristi kao slobodne
dane.

Članak 43.

Ako je službenik ili namještenik odsutan iz službe odnosno s rada zbog bolovanja
do 42 dana, pripada mu naknada plaće u visini 75% od njegove prosječno isplaćene
plaće u posljednjih šest mjeseci, neposredno prije nego je započeo s bolovanjem.
Naknada u 100% iznosu prosječno isplaćene plaće u zadnjih šest mjeseci pripada
službeniku ili namješteniku kad je na bolovanju zbog profesionalne bolesti ili
ozljede na radu.

5. OSTALA MATERIJALNA PRAVA SLUŽBENIKA I NAMJEŠTENIKA

Članak 44.

Službeniku i namješteniku može se isplatiti regres za korištenje godišnjeg
odmora, u visini kao i za ostale javne službe.
Ako stranke postignu sporazum iz stavka 1. ovoga članka, isplata regresa izvršit
će se u cijelosti najkasnije do dana početka korištenja godišnjeg odmora.

Članak 45.

Službeniku i namješteniku koji odlazi u mirovinu pripada pravo na otpremninu u
visini tri proračunske osnovice.

Članak 46.

Službenik, namještenik ili njegova obitelj ima pravo na pomoć u slučaju:
– smrti službenika ili namještenika koji izgubi život u obavljanju ili povodom
obavljanja službe odnosno rada, u visini tri proračunske osnovice i troškove
pogreba,
- smrti službenika i namještenika, u visini dvije proračunske osnovice,
- smrti supružnika, djeteta ili roditelja, u visini jedne proračunske osnovice.
Proračunska osnovica za svaku godinu utvrđuje se na način kako je to utvrđeno za
javne službe.

Članak 47.

Službenik, namještenik ili njegova obitelj ima pravo na pomoć u slučaju:
- bolovanja dužeg od 90 dana, u visini 1 proračunske osnovice, jednom godišnje,
- nastanka teške invalidnosti djeteta ili supružnika službenika i namještenika,
u visini jedne proračunske osnovice,
- radi nabave prijeko potrebnih medicinskih pomagala odnosno pokrića
participacije pri liječenju odnosno kupnji prijeko potrebnih lijekova u visini
jedne proračunske osnovice.

Članak 48.

Kada je službenik ili namještenik upućen na službeno putovanje, pripada mu puna
naknada prijevoznih troškova, dnevnice i naknada punog iznosa hotelskog računa
za spavanje.
Visina dnevnica određuje se na način kako je to utvrđeno za javne službe.

Članak 49.

Za vrijeme rada na terenu službenik ili namještenik ima pravo na terenski
dodatak.
Rad na terenu smatra se rad na poslovima općeg izvida u trajanju od najmanje 6
sati, te stručnog nadzora, projektnog izvida i nadgledanja u trajanju od 4 sata.
Službenici ili namještenici kojima je organiziran ili omogućen svakodnevni
prijevoz službenim vozilom od mjesta prebivališta ili boravišta do mjesta
terenskog rada ostvaruju, pod uvjetom iz stavka 1. ovog članka, pravo na
terenski dodatak u visini od 40% terenskog dodatka utvrđenog za javne službe.
Službenici ili namještenici kojima se zbog udaljenosti od mjesta prebivališta
ili boravišta (ili stalnog smještaja iz članka 50. st. 4. ovog Kolektivnog
ugovora) do mjesta terenskog rada ili drugih razloga osigura smještaj na teret
HCR-a ostvaruju, pod uvjetima iz stavka 1. i 2. ovog članka, pravo na terenski
dodatak u visini od 100% terenskog dodatka utvrđenog za javne službe.
Ukoliko je službeniku ili namješteniku osiguran puni pansion ostvaruje pravo na
terenski dodatak u iznosu od 40%.
Terenski dodatak i dnevnica, te terenski dodatak i pravo na naknadu za odvojeni
život se međusobno isključuju.
Terenski dodatak se isplaćuje zajedno s plaćom za mjesec u kojem je to pravo
ostvareno.

Članak 50.

Službeniku i namješteniku pripada naknada za odvojeni život od obitelji ako zbog
mjesta stalnog rada, različitog od prebivališta njegove obitelji, živi odvojeno
od obitelji.
Ukoliko je ugovorom o radu službeniku ili namješteniku određeno mjesto rada
odvojeno od obitelji, odnosno od stalnog mjesta prebivališta pripada mu pravo na
odvojeni život.
Poslodavac će nastojati osigurati smještaj službeniku i namješteniku iz stavka
1. ovog članka uvažavajući posebice svojstva ponuđenog smještaja, udaljenost od
mjesta rada, cijenu rada, cijenu smještaja te njegovu prihvatljivost od strane
službenika ili namještenika kojem se smještaj namjenjuje.
Službeniku ili namješteniku čije je prebivalište više od 200 km udaljeno od
mjesta rada poslodavac će, uvažavajući okolnosti iz prethodnog stavka, na njegov
zahtjev osigurati smještaj.
U slučaju osiguranog smještaja službenik odnosno namještenik ne ostvaruje pravo
na naknadu za odvojeni život.
Visina naknade za odvojeni život određuje se u iznosu od1.200,00 kn.
Pod pojmom obitelj u smislu ovog Kolektivnog ugovora smatraju se roditelji,
bračni drug, izvanbračni drug ukoliko službenik ili namještenik s izvanbračnim
drugom imam zajedničko dijete, djeca, posvojenik, pastorak i štićenik ako su
prijavljeni i stvarno prebivaju na istoj adresi prebivališta kao i službenik i
namještenik.

Članak 51.

Službenik i namještenik ima pravo na godišnju kartu za prijevoz mjesnim javnim
prijevozom ili naknadu troškova prijevoza na posao i s posla mjesnim javnim
prijevozom u visini cijene godišnje karte.
Službenik i namještenik ima pravo na naknadu troškova prijevoza na posao i s
posla međumjesnim javnim prijevozom u visini stvarnih izdataka prema cijeni
mjesečne odnosno pojedinačne karte, ukoliko razdaljina do njegovog mjesta rada
nije veća od 100 kilometara, a ako je razdaljina veća od 100 kilometara odluku o
visini naknade troškova prijevoza donosi ravnatelj HCR-a.
Ako službenik i namještenik mora sa stanice međumjesnog javnog prijevoza
koristiti i mjesni prijevoz, stvarni izdaci utvrđuju se u visini troškova
mjesnog i međumjesnog javnog prijevoza.
Naknada troškova prijevoza, isplaćuje se unaprijed i to najkasnije posljednjeg
dana u mjesecu za idući mjesec.
Ako od mjesta prebivališta odnosno boravišta službenika i namještenika do mjesta
rada, ili na dijelu te razdaljine, nije organiziran javni prijevoz koji
omogućava službeniku i namješteniku redovit dolazak na posao i odlazak s posla,
službenik odnosno namještenik ima pravo na naknadu troškova prijevoza za tu
razdaljinu odnosno za dio razdaljine bez organiziranog javnog prijevoza, a koja
se utvrđuje u visini cijene godišnje karte javnog prijevoza u najbližem mjestu u
kojem je organiziran javni prijevoz.
Ako postoji više mogućnosti prijevoza, o povoljnosti odlučuje poslodavac u
dogovoru sa službenikom i namještenikom, uvažavajući vremenska i materijalna
ograničenja.

Članak 52.

Službenici i namještenici su kolektivno osigurani od posljedica nesretnog
slučaja za vrijeme obavljanja službe odnosno rada, kao i u slobodnom vremenu,
tijekom 24 sata.

Članak 53.

Službeniku i namješteniku pripada pravo na isplatu jubilarne nagrade za
neprekidnu službu odnosno rad u državnim i javnim službama te HCR-u kada navrše:
–5 godina – u visini 1 osnovice iz st. 2. ovog članka
–10 godina – u visini 1,50 osnovice iz st. 2. ovog članka,
–15 godina – u visini 2,50 osnovice iz st. 2. ovog članka,
–20 godina – u visini 3,50 osnovice iz st. 2. ovog članka,
–25 godina – u visini 4.50 osnovice iz st. 2. ovog članka,
–30 godina – u visini 5,50 osnovica iz st. 2. ovog članka,
–35 godina – u visini 6.50 osnovica iz st. 2. ovog članka,
–40 godina – u visini 7.50 osnovica iz st. 2. ovog članka.
Osnovica za isplatu jubilarnih nagrada je ista kao i za druge javne službe.
Jubilarna nagrada isplaćuje se prvog narednog mjeseca od mjeseca u kojem je
službenik ili namještenik ostvario pravo na jubilarnu nagradu.
Iznimno, ako službeniku i namješteniku prestaje služba odnosno rad u HCR-u, a
ostvario je pravo na jubilarnu nagradu, nagrada će se isplatiti službeniku i
namješteniku ili njihovim nasljednicima, sljedećeg mjeseca po prestanku službe
ili rada.

Članak 54.

Djetetu zaposlenika mlađem od 15 godina pripada pravo na dar u prigodi dana Sv.
Nikole.
Dar iz prethodnog stavka bit će u visini dogovorenoj između Vlade Republike
Hrvatske i sindikata javnih službi.
Sredstva iz stavka 1. ovoga članka isplaćuju se roditelju koji ostvaruje pravo
na osobni odbitak za uzdržavanog člana obitelji prema Zakonu o porezu na dohodak
ili roditelju koji ne podliježe oporezivanju prema propisima o porezu na
dohodak, a dijete je preko njega zdravstveno osigurano.

Članak 55.

Službeniku i namješteniku pripada godišnja nagrada za božićne blagdane u
jednakom iznosu (božićnica).
Visina božićnice utvrdit će se na isti način kao i dar iz prethodnog članka.

Članak 56.

Ugovorne strane su sporazumne da će sukladno pozitivnim propisima, a u okviru
svojih prava i obveza, razraditi mogućnosti sudjelovanja u zadovoljavanju
stambenih potreba službenika i namještenika.

Članak 57.

Službeniku i namješteniku pripada naknada za izum i tehničko unapređenje.
Ravnatelj HCR-a ili osoba koju on ovlasti donijet će Pravilnik o naknadama za
izume ili tehničko unapređenje.
Posebnim ugovorom zaključenim između službenika i namještenika i HCR-a uredit će
se ostvarivanje konkretnih prava iz stavka 1. ovoga članka.

6. ZAŠTITA PRAVA SLUŽBENIKA I NAMJEŠTENIKA

Članak 58.

Sve odluke o ostvarivanju prava, obveza i odgovornosti službenika i namještenika
obvezatno se u pisanom obliku i s obrazloženjem dostavljaju službeniku i
namješteniku, s poukom o pravnom lijeku.

Članak 59.

Odlučujući o izjavljenom prigovoru službenika ili namještenika na odluku iz
članka 58. ovoga ugovora, ravnatelj HCR-a ili osoba koju on za to ovlasti dužan
je prethodno razmotriti mišljenje sindikalnog povjerenika ili druge ovlaštene
osobe Sindikata, ako to zahtijeva službenik ili namještenik.

Članak 60.

U slučaju kada službenik ili namještenik daje otkaz, dužan je odraditi otkazni
rok u trajanju od mjesec dana, osim ako s ravnateljem HCR-a ili osobom koju on
za to ovlasti ne postigne sporazum o kraćem trajanju otkaznog roka.
Iznimno od stavka 1. ovoga članka, ako je to potrebno radi dovršenja neodgodivih
poslova ili iz drugih opravdanih razloga, ravnatelj HCR-a ili osoba koju on za
to ovlasti može otkazni rok produžiti najviše do tri mjeseca.

Članak 61.

Službenik ili namještenik, kojem prestaje radni odnos zbog poslovno uvjetovanog
ili osobno uvjetovanog otkaza, ima pravo na otpremninu u visini 90 % prosječne
mjesečne plaće isplaćene u zadnja tri mjeseca prije prestanka ugovora o radu, za
svaku godinu radnog staža u javnoj ili državnoj službi.
Otpremnina iz stavka 1. ovoga članka isplatit će se službeniku ili namješteniku
posljednjeg dana službe odnosno rada.

Članak 62.

Ako ravnatelj HCR-a ili osoba koju on za to ovlasti zbog tehničkih ili
organizacijskih razloga namjerava u razdoblju od šest mjeseci otkazati rad za
najmanje petero namještenika, dužan je izraditi program zbrinjavanja viška
namještenika.
Na program zbrinjavanja viška namještenika iz stavka 1. ovoga članka
odgovarajuće se primjenjuju odredbe Zakona o radu.
Prilikom izrade programa zbrinjavanja viška namještenika ravnatelj HCR-a ili
osoba koju on za to ovlasti dužna je prethodno savjetovati se sa Sindikatom.
Službenicima ili namještenicima se može otkazati rad ako im mjerama iz programa
zbrinjavanja viška namještenika nije moguće osigurati zaposlenje u roku mjesec
dana od dana donošenja programa.

Članak 63.

Službeniku i namješteniku, kome nedostaje najviše tri godine života do
ostvarenja uvjeta za starosnu mirovinu, ne može prestati služba, odnosno radni
odnos bez osobnog pristanka.

7. ZAŠTITA SLUŽBENIKA I NAMJEŠTENIKA

Članak 64.

Ako ovlaštena osoba odnosno tijelo ocijeni da kod službenika odnosno
namještenika postoji neposredna opasnost od nastanka invalidnosti, ravnatelj HCR-a
dužan je, uzimajući u obzir nalaz i mišljenje ovlaštene osobe odnosno tijela, u
pisanom obliku ponuditi službeniku odnosno namješteniku drugo radno mjesto, čije
poslove je on sposoban obavljati, a koji, što je više moguće, moraju odgovarati
poslovima radnog mjesta na koje je prethodno bio raspoređen.
Ravnatelj HCR-a dužan je poslove radnog mjesta prilagoditi službeniku odnosno
namješteniku iz stavka 1. ovog članka, odnosno poduzeti sve što je u njegovoj
moći da mu osigura povoljnije uvjete rada.
Službenik i namještenik iz stavka 1. i 2. ovoga članka, kojem nedostaje najviše
5 godina života do ostvarenja uvjeta za starosnu mirovinu, ima pravo na plaću
prema dosadašnjem ugovoru o radu, ako je to za njega povoljnije.

Članak 65.

Službeniku i namješteniku, prijašnjem korisniku prava na rad sa skraćenim radnim
vremenom i na drugom odgovarajućem poslu za vrijeme zaposlenja koji je to pravo
stekao zbog ozljede na radu ili profesionalne bolesti prema propisima do
31.12.1998. godine, pripada pravo na razliku između plaće koju bi ostvarivao za
puno radno vrijeme na radnom mjestu na koje je raspoređen i zbroja invalidske
mirovine i plaće koju ostvaruje za skraćeno radno vrijeme.

8. INFORMIRANJE

Članak 66.

Ravnatelj HCR-a dužan je službeniku i namješteniku odnosno sindikalnom
povjereniku osigurati informacije koje su bitne za socijalni položaj službenika
i namještenika, a posebno:
– o odlukama koje utječu na socijalni položaj službenika i namještenika,
– o rezultatima rada,
– o prijedlozima odluka i općih akata kojima se u skladu s ovim ugovorom uređuju
osnovna prava i obveze iz službe odnosno rada,
– o mjesečnim obračunima plaća službenika i namještenika, uz njihov pristanak.

9. DJELOVANJE I UVJETI RADA SINDIKATA

Članak 67.

Ravnatelj HCR-a obvezuje se da će osigurati provedbu svih prava iz oblasti
sindikalnog organiziranja utvrđenih u Ustavu Republike Hrvatske, konvencijama
Međunarodne organizacije rada, zakonima i ovim ugovorom.

Članak 68.

Ravnatelj HCR-a obvezuje se da neće svojim djelovanjem i aktivnostima ni na koji
način onemogućiti sindikalni rad, sindikalno organiziranje i pravo službenika i
namještenika da postane članom sindikata.
Povredom prava na sindikalno organiziranje smatrat će svaki pritisak od strane
ravnatelja HCR-a na službenike i namještenike, članove sindikata, da istupe iz
sindikalne organizacije.

Članak 69.

Sindikat se obvezuje da će svoje djelovanje provoditi sukladno Ustavu,
konvencijama Međunarodne organizacije rada, zakonima i ovom ugovoru.

Članak 70.

Sindikat je dužan obavijestiti ravnatelja HCR-a o izboru odnosno imenovanju
sindikalnih povjerenika i drugih sindikalnih predstavnika.

Članak 71.

Aktivnost sindikalnog povjerenika ili predstavnika u HCR-u ne smije biti
sprečavana ili ometana, ako djeluje u skladu s konvencijama Međunarodne
organizacije rada, zakonima, drugim propisima i ovim ugovorom.

Članak 72.

Sindikalni povjerenik ima pravo na naknadu plaće za obavljanje sindikalnih
aktivnosti i to tri sata po članu sindikata godišnje.
Ravnatelj HCR-a dužan je sindikalnom povjereniku, pored prava iz stavka 1. ovoga
članka, omogućiti i izostanak iz službe odnosno s rada uz naknadu plaće zbog
pohađanja sindikalnih sastanaka, tečajeva, osposobljavanja, seminara, kongresa i
konferencija, kako u zemlji, tako i u inozemstvu.

Članak 73.

Kada sindikalni povjerenik dio svoga radnog vremena provodi obavljajući
sindikalne zadaće, a dio obavljajući svoje redovne radne obveze, tada se njegove
obveze iz radnog odnosa uređuju pisanim sporazumom zaključenim između Sindikata
i ravnatelja HCR-a.

Članak 74.

Sindikalni povjerenik ne može zbog obavljanja sindikalne aktivnosti biti pozvan
na odgovornost niti doveden u nepovoljniji položaj u odnosu na druge službenike
i namještenike.

Članak 75.

Za vrijeme obnašanja dužnosti sindikalnog povjerenika, i šest mjeseci po isteku
te dužnosti, sindikalnom povjereniku u HCR-u bez suglasnosti Sindikata ne može
prestati služba odnosno rad, osim po sili zakona, niti se on može bez njegove
suglasnosti premjestiti na drugo radno mjesto, odnosno premjestiti na rad izvan
mjesta njegova stanovanja, kao ni udaljiti s rada do okončanja kaznenog
postupka, odnosno do okončanja postupka zbog teške povrede obveza iz radnog
odnosa.

Članak 76.

Prije donošenja odluka važnih za položaj službenika i namještenika, ravnatelj
HCR-a mora o tome obavijestiti sindikalnog povjerenika ili drugog ovlaštenog
predstavnika Sindikata ili radničko vijeće i mora mu priopćiti podatke važne za
donošenje odluke i sagledavanje njezina utjecaja na položaj službenika i
namještenika.
Važnim odlukama iz stavka 1. ovoga članka smatraju se osobito odluke o:
– donošenju, izmjeni i dopuni akata HCR-a kojima se reguliraju prava iz rada i
po osnovi rada službenika i namještenika,
– planu zapošljavanja, premještaju i otkazu radnog odnosa službenika i
namještenika,
– mjerama u svezi sa zaštitom zdravlja i sigurnosti na radu službenika i
namještenika,
– uvođenju nove tehnologije te promjene u organizaciji i načinu rada,
– planu godišnjih odmora,
– rasporedu radnog vremena,
– noćnom radu,
– nadoknadama za izume i tehničko unapređenje,
– donošenju programa zbrinjavanja viška namještenika i dr.
Sindikalni povjerenik ili drugi ovlašteni predstavnik Sindikata može se o
dostavljenom prijedlogu odluka iz stavka 1. ovog članka očitovati u roku osam
dana.
Ravnatelj HCR-a, prije donošenja odluke iz stavka 1. ovoga članka, dužan je
razmotriti dostavljene primjedbe sindikalnog povjerenika.

Članak 77.

Ravnatelj HCR-a dužan je razmotriti prijedloge, inicijative, mišljenja i
zahtjeve Sindikata u svezi s ostvarenjem prava, obveza i odgovornosti iz rada i
po osnovi rada i o zauzetim stajalištima dužan je u roku osam dana od primitka
prijedloga, inicijative, mišljenja i zahtjeva izvijestiti Sindikat.
Ravnatelj HCR-a dužan je na zahtjev sindikalnog povjerenika primiti ga na
razgovor i s njim razmotriti pitanja sindikalne aktivnosti i materijalnu
problematiku službenika i namještenika.

Članak 78.

Ravnatelj HCR-a dužan je, bez naknade, osigurati za rad Sindikata najmanje
sljedeće uvjete:
– prostoriju za rad u pravilu odvojenu od mjesta rada i odgovarajući prostor za
održavanje sindikalnih sastanaka,
– pravo na korištenje telefona, telefaxa te drugih raspoloživih tehničkih
pomagala,
– slobodu sindikalnog izvješćivanja i podjelu tiska,
– obračun i ubiranje sindikalne članarine a po potrebi i drugih davanja preko
isplatnih lista u računovodstvu odnosno prilikom obračuna plaća doznačiti
članarinu na račun Sindikata, a temeljem pisane izjave članova Sindikata
(pristupnica i sl.).
Poslodavac je dužan osigurati prijevoz ili isplatiti troškove prijevoza za
obavljanje poslova sindikalnog povjerenika kada obavlja dužnost radničkog
vijeća, povjereniku zaštite na radu, povjereniku sa dužnošću i ovlašću radničkog
vijeća i članu radničkog vijeća.
Za vrijeme obavljanja dužnosti osobe iz stavka 2. ovoga članka imaju prava kao
da su obavljale rad.

Članak 79.

Sindikalni čelnik koji profesionalno obavlja dužnost predsjednika Sindikata i
kojemu za vrijeme obnašanja dužnosti prestaje radni odnos, ima se pravo nakon
isteka mandata, ako ponovno ne bude imenovan na tu funkciju, vratiti natrag u
radni odnos sukladno svojoj stručnoj spremi.
Prestanak radnog odnosa i povrat u radni odnos uređuje se pisanim sporazumom
zaključenim između Sindikata i ravnatelja HCR-a.

Članak 80.

U provođenju mjera zaštite na radu sindikalni povjerenik ima pravo i obvezu
osobito:
– sudjelovati u planiranju mjera za unapređivanje uvjeta rada,
– biti informiran o svim promjenama od utjecaja na sigurnost i zdravlje
službenika i namještenika,
– primati primjedbe službenika i namještenika na primjenu propisa i provođenju
mjera zaštite na radu,
– biti nazočan inspekcijskim pregledima i informirati inspektora o svim
zapažanjima službenika i namještenika,
– pozvati inspektora zaštite na radu kada ocijeni da su ugroženi život i
zdravlje službenika i namještenika, a tijelo HCR to propušta ili odbija učiniti,
– školovati se za obavljanje poslova zaštite na radu, stalno proširivati i
unapređivati svoje znanje, pratiti i prikupljati informacije odgovarajuće za rad
na siguran način,
– staviti prigovor na inspekcijski nalaz i mišljenje,
– svojom aktivnošću poticati ostale službenike i namještenike za rad na siguran
način.

10. MIRNO RJEŠAVANJE KOLEKTIVNIH RADNIH SPOROVA

Članak 81.

Za rješavanje kolektivnih radnih sporova između potpisnika ovoga ugovora koje
nije bilo moguće riješiti međusobnim pregovaranjem, mora se provesti postupak
mirenja.

Članak 82.

Postupak mirenja provodi mirovno vijeće.
Mirovno vijeće ima tri člana.
Svaka ugovorna strana imenuje po jednog člana, a trećeg člana sporazumno obje
strane.
Ako se oko trećeg člana strane ne mogu usuglasiti, zatražit će da ga imenuje
Gospodarsko-socijalno vijeće.

Članak 83.

Ugovorne strane moraju u roku od 24 sata dati prijedlog svog člana mirovnog
vijeća i odmah se dogovoriti oko izbora trećeg člana.
Ako se strane ne dogovore oko izbora trećeg člana, zatražit će od
Gospodarsko-socijalnog vijeća da ga imenuje u roku od 24 sata od primitka
zahtjeva.
Ako se ugovorne strane drugačije ne dogovore mirovno vijeće treba svoj prijedlog
donijeti najkasnije u roku od tri dana od dana imenovanja svih članova.

Članak 84.

U postupku mirenja Mirovno vijeće ispitat će navode i prijedloge ugovornih
strana, a po potrebi prikupit će se i potrebne obavijesti i saslušati stranke.
Mirovno vijeće sastavit će pisani prijedlog nagodbe.

Članak 85.

Mirenje je uspjelo ako obje ugovorne strane prihvate pisani prijedlog nagodbe.
Nagodba u smislu odredbe stavka 1. ovoga članka ima pravnu snagu i učinke
kolektivnog ugovora.

11. ŠTRAJK

Članak 86.

Ako postupak mirenja ne uspije, Sindikat ima pravo pozvati na štrajk i provesti
ga sa svrhom zaštite i promicanja socijalnih interesa svojih članova.
Za organizaciju i provedbu štrajka Sindikat koristi sindikalna pravila o
štrajku.

Članak 87.

Štrajk se mora najaviti drugoj ugovornoj strani najkasnije tri dana prije
početka štrajka.
U pismu u kojem se najavljuje štrajk moraju se naznačiti razlozi za štrajk,
mjesto, dan i vrijeme početka štrajka.

Članak 88.

Pri organiziranju i poduzimanju štrajka, organizator i sudionici štrajka moraju
voditi računa o ostvarivanju Ustavom zajamčenih prava i sloboda drugih, a
osobito o osiguranju života, zdravlja i sigurnosti ljudi i imovine.

Članak 89.

Najkasnije na dan najave štrajka sindikat mora objaviti pravila o poslovima na
kojima se rad ne smije prekidati za vrijeme trajanja štrajka.

Članak 90.

Na prijedlog Vlade, sindikat i Vlada sporazumno izrađuju i donose pravila o
poslovima koji se ne smiju prekidati za vrijeme štrajka.
Pravila iz stavka 1. ovoga članka sadrže naročito odredbe o radnim mjestima i
broju službenika i namještenika koji na njima moraju raditi za vrijeme štrajka,
a s ciljem omogućivanja obnavljanja rada nakon završetka štrajka odnosno s
ciljem nastavka obavljanja poslova koji su prijeko potrebni, osobito radi
sprječavanja ugrožavanja života, osobne sigurnosti ili zdravlja pučanstva.

Članak 91.

Ako se o pravilima o poslovima koji se ne smiju prekidati za vrijeme štrajka ne
postigne suglasnost, pravila će utvrditi arbitraža sastav koje se utvrđuje
odgovarajućom primjenom članka 82. ovoga ugovora.
Pravila iz stavka 1. ovoga članka arbitraža je dužna donijeti u roku od 8 dana
od dana dostave prijedloga arbitraži.

Članak 92.

Ako Vlada nije predložila utvrđivanje pravila iz članka 89.
ovoga ugovora do dana početka postupka mirenja, postupak utvrđivanja tih poslova
ne može pokrenuti do dana okončanja štrajka

Članak 93.

Štrajkom rukovodi štrajkaški odbor sastavljen od predstavnika organizatora
štrajka koji je dužan na pogodan način očitovati se strani protiv koje je štrajk
organiziran, kako bi se nastavili pregovori u svrhu mirnog rješenja spora.
Članovi štrajkaškog odbora ne mogu biti raspoređeni na rad za vrijeme štrajka.

Članak 94.

Sudioniku štrajka plaća i dodaci na plaću mogu se smanjiti razmjerno vremenu
sudjelovanja u štrajku.

Članak 95.

Organiziranje štrajka ili sudjelovanje u štrajku sukladno odredbama ovoga
ugovora ne predstavlja povredu radne obveze.

Članak 96.

Službenik i namještenik ne smije biti stavljen u nepovoljniji položaj u odnosu
na druge službenike i namještenike zbog organiziranja ili sudjelovanja u štrajku
organiziranom sukladno odredbama ovoga ugovora, a niti smije biti ni na koji
način prisiljen sudjelovati u štrajku, ako to ne želi.

Članak 97.

Ugovorne strane suglasne su da Vlada može od mjerodavnog suda zahtijevati
zabranu štrajka koji je organiziran protivno odredbama ovoga ugovora.

12. SOCIJALNI MIR

Članak 98.

Za vrijeme trajanja ovog Ugovora i ispunjavanja ugovorenih obveza ugovorne
strane se obvezuju na socijalni mir.
Izuzetno, dozvoljen je štrajk solidarnosti uz najavu, prema odredbama ovoga
ugovora, ili korištenje drugih metoda davanja sindikalne potpore zahtjevima
zaposlenih u određenoj drugoj djelatnosti.

13. TUMAČENJE I PRAĆENJE PRIMJENE OVOGA UGOVORA

Članak 99.

Za tumačenje odredaba i praćenje primjene ovoga ugovora ugovorne strane imenuju
zajedničko povjerenstvo u roku od 30 dana od dana potpisa ovoga ugovora.
Komisija ima šest članova od kojih svaka ugovorna strana imenuje tri člana.
Komisija donosi pravilnik o radu.
Sve odluke komisija donosi većinom glasova, a u slučaju podijeljenog broja
glasova odlučuje glas predsjednika komisije.
Ugovorne strane dužne su se pridržavati danog tumačenja.
Sjedište komisije je pri Hrvatskom centru za razminiranje, u Sisku, Ante
Kovačića 10.

14. PRIJELAZNE I ZAKLJUČNE ODREDBE

Članak 100.

Iznosi materijalnih prava iz članka 35. i 53. ovog Ugovora ugovoreni su u neto
iznosima.

Članak 101.

Smatra se da je ovaj ugovor zaključen kada ga potpišu ovlašteni predstavnici
ugovornih strana.

Članak 102.

Ovaj ugovor sklapa se na vrijeme od dvije godine.

Članak 103.

Svaka ugovorna strana može predložiti izmjene i dopune ovoga ugovora.
U ime sindikata prijedlog izmjena i dopuna ovoga ugovora podnosi Pregovarački
odbor.
Strana kojoj je podnesen prijedlog za izmjenu i dopunu ovoga ugovora mora se
pisano očitovati u roku 15 dana od dana primitka prijedloga te mora pristupiti
pregovorima o predloženoj izmjeni ili dopuni u roku od 30 dana od dana primitka
prijedloga.
Ako strana kojoj je podnesen prijedlog ne postupi u skladu s odredbama stavka 3.
ovoga članka smatrat će se da su ispunjeni uvjeti za promjenu odredaba ovog
ugovora o postupku mirenja.

Članak 104.

Svaka strana može otkazati ovaj ugovor.
Otkazni rok je tri mjeseca od dana dostave otkaza drugoj strani.

Članak 105.

Pregovore o obnovi ovoga ugovora strane će započeti najmanje 30 dana prije
isteka roka na koji je sklopljen.

Članak 106.

Ovaj ugovor primjenjuje se na području Republike Hrvatske.

ZA VLADU REPUBLIKE                                ZA HUS – SINDIKAT
HRVATSKE                                                          ZAPOSLENIH NA

Ministar unutarnjih
poslova                 POSLOVIMA RAZMINIRANJA
**Ivica Kirin**, v. r.
**Dražen Kiš**, v. r.

ZA SINDIKAT HUMANITARNOG
                                                                                 RAZMINIRANJA

**Igor Vukorepa**, v. r.

Kolektivni ugovor, NN 57/2006-1374
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)